53- ja 60-vuotiaat suomalaismiehet on pidätetty.

Kaksi suomalaista miestä on otettu kiinni Ranskan Toulousessa, kertoo muun muassa ranskalainen Le Figaro -lehti (siirryt toiseen palveluun).

Miesten kuljettamasta ajoneuvosta löytyi tullivirkailijoiden tarkastuksessa noin 650 kilon kokaiinilasti.

Tullipartio oli pysähtynyt Toulousen länsipuolisen A61-moottoritien levähdysalueelle tekemään rutiinitarkastuksia maanantain ja tiistain välisenä yönä. Lähelle huoltoasemaa oli pysäköity Alankomaihin rekisteröity kuorma-auto, joka herätti tullivirkailijoiden epäilykset.

Tullivirkailijat kuulustelivat auton kuljettajaa ja matkustajaa, jotka vaikuttivat hermostuneilta. He vastailivat kysymyksiin epäjohdonmukaisesti, tutkintaa lähellä oleva lähde kertoo Le Figarolle.

Viranomaiset päättivätkin tarkastaa auton lastin. Tavaratilassa oli pakastekalaa, jonka alta kokaiini löytyi huolellisesti 50 laatikkoon piilotettuna.

53- ja 60-vuotiaat suomalaismiehet on pidätetty. Heidän kuljetuksensa oli matkalla Pohjois-Portugalista Alankomaihin.

Kyseessä on Le Figaron mukaan suurin kokaiinitakavarikko koskaan Haute-Garonnen hallintoalueella.

Asiasta kertoi Suomessa ensimmäisenä Ilta-Sanomat (siirryt toiseen palveluun).